Offentliggørelse af en ansøgning om ændring af produktspecifikationen for en betegnelse i vinsektoren i henhold til artikel 105 i Europa-Parlamentets og Rådets forordning (EU) nr. 1308/2013

(2021/C 284/07)

Denne offentliggørelse giver ret til inden for to måneder fra datoen for offentliggørelsen at gøre indsigelse mod ansøgningen jf. artikel 98 i Europa-Parlamentets og Rådets forordning (EU) nr. 1308/2013 (1).

ANSØGNING OM ÆNDRING AF PRODUKTSPECIFIKATION

»Cotnari«

PDO-RO-A0135-AM01

Ansøgningsdato: Den 1. august 2017

1. Regler, der finder anvendelse på ændringen

Artikel 105 i forordning (EU) nr. 1308/2013 — væsentlig ændring

2. Beskrivelse af og begrundelse for ændringen

2.1. Medtagelse af nye vintyper — mousserende kvalitetsvin og aromatisk mousserende kvalitetsvin

Varespecifikationen ændres, så den omfatter nye kategorier af vinavlsprodukter som defineret i del II i bilag VII til forordning (EU) nr. 1308/2013, dvs. mousserende kvalitetsvin og aromatisk mousserende kvalitetsvin, der udelukkende er fremstillet i det område, der er afgrænset for den kontrollerede oprindelsesbetegnelse Cotnari i overensstemmelse med gældende lovgivning. Sammen med kategorien ikke-mousserende vin kan disse kategorier anvende den beskyttede oprindelsesbetegnelse Cotnari.

Kapitel I i produktspecifikationen og punkt 1.3 i enhedsdokumentet er ændret.

Der anmodes om at udvide oprindelsesbetegnelsen Cotnari til også at omfatte mousserende kvalitetsvin og aromatisk mousserende kvalitetsvin for at udvikle vindyrkningspotentialet i Cotnari-området, som afspejles i kvaliteten af de nye produktkategorier.

I de seneste år har der været et stigende forbrug af mousserende vine som udtryk for forbrugernes interesse i mousserende vine af alle typer, navnlig vine med geografiske betegnelser/oprindelsesbetegnelser, og dermed er mange rumænske producenter begyndt at fokusere på fremstilling af mousserende vine, navnlig af nationale druesorter.

Aromatisk mousserende kvalitetsvin fremstillet af de rumænske druesorter Tămâioasă românească og Busuioacă de Bohotin udvikler deres karakter på grund af jordbunds- og vejrforholdene i det afgrænsede område, som giver vinene en særlig intens aroma, frugtighed og finesse.

2.2. Ændring af vinudbyttet skal afspejle en stigning

Vinmængden og høstudbyttet er blevet øget i varespecifikationen for de sorter, der anvendes til fremstilling af Cotnari-vine.

Kapitel V og VI i varepecifikationen og punkt 1.5.2 i enhedsdokumentet er ændret.

Ændringen fastsætter maksimale vinmængder og høstudbytter under hensyntagen til, at druerne har nået fuld modenhed på høsttidspunktet, at store dele af det afgrænsede område i løbet af de seneste ti år er blevet genplantet med oprindelige sorter såsom Grasă de Cotnari, Frâncușă, Fetească Albă, Busuioacă de Bohotin, Tămâioasă Românească og Fetească Neagră, der muliggør et højere høstudbytte, og at der derudover er benyttet effektive beplantningsmetoder, der gør det muligt at plante et højere antal vinstokke pr. hektar end på de ældre vinmarker.

Det plantemateriale, der er anvendt ved tilplantning af de nye vinmarker, består af nye kloner af traditionelle sorter med bedre kvalitetsegenskaber og et stort udbyttepotentiale. Hvor de gamle vinmarker havde 2 200 til 2 500 vinstokke pr. hektar, varierer beplantningstætheden på de nye vindyrkningsarealer fra 3 600 til 4 200 vinstokke pr. hektar afhængigt af den anvendte beplantningsmetode.

2.3. Angivelse af de analytiske kendetegn for de nye vintyper — mousserende kvalitetsvin og aromatisk mousserende kvalitetsvin

Varespecifikationen er blevet ændret, så den nu omfatter oplysninger om de analytiske og organoleptiske egenskaber for de nye produktkategorier, der ansøges om (mousserende kvalitetsvin og aromatisk mousserende kvalitetsvin).

Kapitel XI, litra a), i varespecifikationen og punkt 1.4 i enhedsdokumentet er ændret som følge heraf.

Varespecifikationen er udvidet med kendetegnene for de nye vintyper, da disse vintyper nu er omfattet og derfor skal angives og beskrives med de særlige analytiske egenskaber.

2.4. Angivelse af de organoleptiske kendetegn for de nye vintyper — mousserende kvalitetsvin og aromatisk mousserende kvalitetsvin

Da mousserende kvalitetsvin og aromatisk mousserende kvalitetsvin nu er medtaget, er varespecifikationen blevet ændret, så den indeholder oplysninger om de nye kategoriers organoleptiske egenskaber, og der er tilføjet nærmere oplysninger om disse vintypers udseende, aroma og smag.

Kapitel XI, litra b), i varespecifikationen og punkt 1.4 i enhedsdokumentet er ændret som følge heraf.

Varespecifikationen er udvidet med kendetegnene for de nye vintyper, da disse vintyper nu er omfattet og derfor skal angives og beskrives med de særlige analytiske egenskaber.

2.5. Angivelse af tilknytningen til det geografiske område for de nye vintyper — mousserende kvalitetsvin og aromatisk mousserende kvalitetsvin

Beskrivelsen af tilknytningen til det geografiske område er udvidet, så den giver en passende beskrivelse af alle vintyper efter indførelsen af de nye vintyper i varespecifikationen, dvs. mousserende kvalitetsvin og aromatisk mousserende kvalitetsvin, for at sikre, at der er en detaljeret beskrivelse af tilknytningen for hver varekategori.

Kapitel II varespecifikationen og punkt 1.8 i enhedsdokumentet er ændret.

Udvidelsen af varespecifikationen med oplysninger om det geografiske område, de nye varekategoriers kendetegn og tilknytningen til området er nødvendig, fordi de nye kategorier tilføjes, og for at beskrive de gunstige betingelser i det afgrænsede område, hvor produkterne er fremstillet.

2.6. Medtagelse af særlige produktionsmetoder (teknikker) for mousserende kvalitetsvin og aromatisk mousserende kvalitetsvin

Varespecifikationen er blevet ændret, så den nu omfatter de særlige produktionsmetoder for mousserende kvalitetsvin og aromatisk mousserende kvalitetsvin. Oplysningerne er påkrævede ved indførelse af de nye kategorier.

Kapitel X i varespecifikationen er blevet ændret, uden at enhedsdokumentet ændres.

Mousserende kvalitetsvin med den beskyttede oprindelsesbetegnelse Cotnari skal fremstilles ved naturlig gæring i autoklaver eller flasker, afhængigt af den anvendte teknik, med brug af basisvine, der er fremstillet af de sorter, der er anført i varespecifikationen.

Produktionsmetoderne for ikke-mousserende vine suppleres, således at rosévine kan fremstilles af druesorter til rød- eller rosévin ved udblødning.

2.7. Udvidelse af mærkningen med specifikke udtryk vedrørende teknikker til fremstilling af mousserende kvalitetsvin og aromatisk mousserende kvalitetsvin

Varespecifikationen er blevet ændret, så den nu omfatter særlige mærkningskrav for de nye vinkategorier, der er indført. Det drejer sig om lovpligtig angivelse af sukkerindhold (brut nature, brut, extra brut, extra dry, sec, demi sec).

Kapitel XII i varespecifikationen og punkt 1.9 i enhedsdokumentet er ændret som følge heraf.

ENHEDSDOKUMENT

1. Produktets betegnelse

Cotnari

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

5. Mousserende kvalitetsvin

6. Aromatisk mousserende kvalitetsvin

4. Beskrivelse af vinen/vinene

Analytiske og organoleptiske kendetegn for ikke-mousserende hvidvine

Vedrørende de organoleptiske kendetegn er hvidvinene fyldige og varierer fra grøngul i farven (unge vine) til strågul og honninggul (modne vine). Aromaen byder på noter af rosiner, valnødder og bitre mandler (Grasă de Cotnari) og en duft af modne druer med stærke blomsternoter, frugtnoter (Frâncușă), hø, akacieblomster, frisk smør, en markant smag af brødskorpe (Chardonnay), friskhed, smag af tropefrugt og duft af nysnittede, søde peberfrugter og hyldeblomst (Sauvignon).

De specifikke aromatiske sorter er intense i farven med duft af basilikum, nyslået hø og pære og en smag af roser (Tămâioasă românească) med noter af rosen- og limeblomster. Smagen er blød med noter af vanilje og mandel (Traminer roz), forskellige nuancer fra pink til tørre løgskaller og duft af basilikum eller roser (Busuioacă de Bohotin).

Generelle analytiske kendetegn Maksimalt totalt alkoholindhold (i % vol.) 15.00 Minimalt virkeligt alkoholindhold (i % vol.) 11.00 Minimalt totalt syreindhold 4,5 g/l udtrykt i vinsyre Maksimalt indhold af flygtig syre (i meq/l) 18 Maksimalt totalt svovldioxidindhold (i mg/l) 350

Analytiske og organoleptiske kendetegn for ikke-mousserende rosévine

Vedrørende de organoleptiske kendetegn er rosévinene fyldige og varierer fra grøngul i farven (unge vine) til strågul og honninggul (modne vine). Aromaen byder på noter af rosiner, valnødder og bitre mandler (Grasă de Cotnari) og en duft af modne druer med stærke blomsternoter, frugtnoter (Frâncușă), hø, akacieblomster, frisk smør, en markant smag af brødskorpe (Chardonnay), friskhed, smag af tropefrugt og duft af nysnittede, søde peberfrugter og hyldeblomst (Sauvignon).

De specifikke aromatiske sorter er intense i farven med duft af basilikum, nyslået hø og pære og en smag af roser (Tămâioasă românească) med noter af rosen- og limeblomster. Smagen er blød med noter af vanilje og mandel (Traminer roz), forskellige nuancer fra pink til tørre løgskaller og duft af basilikum eller roser (Busuioacă de Bohotin).

Generelle analytiske kendetegn Maksimalt totalt alkoholindhold (i % vol.) 15.00 Minimalt virkeligt alkoholindhold (i % vol.) 11.00 Minimalt totalt syreindhold 4,5 g/l udtrykt i vinsyre Maksimalt indhold af flygtig syre (i meq/l) 18 Maksimalt totalt svovldioxidindhold (i mg/l) 200

Fysiske, kemiske og organoleptiske kendetegn ved ikke-mousserende rødvine

De unge rødvine har rubinrøde nuancer, og de mere modne vine er mere teglrøde i farven. De har en aroma af tørrede røde frugter, blommer og sorte kirsebær og en afrundet smag med en markant og behagelig frugtighed.

Generelle analytiske kendetegn Maksimalt totalt alkoholindhold (i % vol.) 15.00 Minimalt virkeligt alkoholindhold (i % vol.) 12.00 Minimalt totalt syreindhold 4,5 g/l udtrykt i vinsyre Maksimalt indhold af flygtig syre (i meq/l) 20 Maksimalt totalt svovldioxidindhold (i mg/l) 200

Analytiske og organoleptiske kendetegn for mousserende kvalitetsvine

Vedrørende de organoleptiske egenskaber karakteriseres de mousserende kvalitetsvine med beskyttet oprindelsesbetegnelse som fine, friske og naturlige vine med gæringsaromaer og blomsternoter. De er klart grøngule til lysegule i udseende/farve med holdbart skum for de mousserende hvidvine og mere eller mindre intense pink nuancer for de mousserende rosévine.

Cotnari BOB mousserende vine har mange bobler i starten. Boblerne aftager gradvist men er samtidig tilstrækkeligt langvarige og fine, og det er kendetegnende for Cotnari vinenes kvalitet og finesse.

De har en frisk og fin duft, der er karakteristisk for den druesort, de er fremstillet af, og lette blomsternoter og typisk smag og aroma af gær.

De mousserende kvalitetsvine produceres med et overtryk på mindst 3,5 bar ved 20 °C.

Generelle analytiske kendetegn Maksimalt totalt alkoholindhold (i % vol.) 11.00 Minimalt virkeligt alkoholindhold (i % vol.) 10.00 Minimalt totalt syreindhold 3,5 g/l udtrykt i vinsyre Maksimalt indhold af flygtig syre (i meq/l) 11 Maksimalt totalt svovldioxidindhold (i mg/l) 185

Analytiske og organoleptiske kendetegn for aromatiske mousserende kvalitetsvine

De aromatiske mousserende kvalitetsvine, der fremstilles af Tămâioasă Românească, er strågule med grønt farvespil. De har et rigt skum og fine, vedvarende bobler. De har en fin, intens og rig aroma af den æteriske olie frankincense med antydninger af basilikum, roser og nyslået hø. Smagen er harmonisk, behagelig og frisk med god balance mellem syre og sukker.

De aromatiske mousserende kvalitetsvine, der fremstilles af Busuioacă de Bohotin, er pink i farven med lilla nuancer. De har et rigt skum og fine, vedvarende bobler. Den særlige aroma af muscat er fin og intens med noter af citrusfrugt, basilikum og rosenblade og diskrete aromaer af friske røde frugter i eftersmagen. Smagen er behagelig og frisk med god balance mellem syre og sukker. Vinen har en afbalanceret aroma, smag og karakter.

De aromatiske mousserende kvalitetsvine produceres med et overtryk på mindst 3 bar ved 20 °C.

Generelle analytiske kendetegn Maksimalt totalt alkoholindhold (i % vol.) 10.00 Minimalt virkeligt alkoholindhold (i % vol.) 6.00 Minimalt totalt syreindhold 3,5 g/l udtrykt i vinsyre Maksimalt indhold af flygtig syre (i meq/l) 11 Maksimalt totalt svovldioxidindhold (i mg/l) 185

5. Vinfremstillingsmetoder

a) Væsentlige ønologiske fremgangsmåder

Dyrkningsmetode

Kunstvanding er kun tilladt i år med tørke og på betingelse af anmeldelse til ONVPV (det nationale kontor for vinavl og vin), når jordbundens vandindhold i en dybde af 0-100 cm falder til 50 % af jordfugtighedsintervallet, og under overholdelse af rimelige vandingsnormer (400-600 m3/ha).

Grøn høst — reduktion af antallet af drueklaser ved modningens begyndelse, når det potentielle udbytte overstiger de maksimumsgrænser, der er tilladt i henhold til varespecifikationen.

b. Maksimale udbytter

— Når druerne er fuldt modne på høsttidspunktet, for sorterne Grasă de Cotnari, Pinot gris, Chardonnay, Muscat Ottonel, Traminer roz 11 000 kg druer pr. hektar

— Når druerne er fuldt modne på høsttidspunktet, for sorterne Tămâioasă Românească, Sauvignon, Busuioacă de Bohotin 12 500 kg druer pr. hektar

— Når druerne er fuldt modne på høsttidspunktet, for sorterne Fetească albă, Fetească neagră 13 000 kg druer pr. hektar

— Når druerne er fuldt modne på høsttidspunktet, sorten Frâncușă 14 000 kg druer pr. hektar

— Når druerne er fuldt modne på høsttidspunktet, for sorterne Grasă de Cotnari, Pinot gris, Chardonnay, Muscat Ottonel, Traminer roz 82,50 hl pr. hektar

— Når druerne er fuldt modne på høsttidspunktet, for sorterne Tămâioasă românească, Sauvignon, Busuioacă de Bohotin 94,00 hl pr. hektar

— Når druerne er fuldt modne på høsttidspunktet, sorten Frâncușă 105,00 hl pr. hektar

— Når druerne er fuldt modne på høsttidspunktet, for sorterne Fetească albă, Fetească neagră 97,50 hl pr. hektar

6. Afgrænset geografisk område

Det afgrænsede område til fremstilling af vine med den beskyttede oprindelsesbetegnelse »Cotnari« omfatter følgende områder i regionerne Iași og Botoșani:

Regionen Iași

— Kommunen Cotnari: byerne Cotnari, Hodora, Cârjoaia, Bahluiu, Iosupeni, Lupăria

— Kommunen Ceplenița: byerne Ceplenița, Buhalnița, Zlodica

— Kommunen Scobinți: byerne Scobinți, Bădeni, Zagavia, Fetești

— Byen Hârlău: byen Hârlău

— Kommunen Deleni: byerne Deleni, Maxut, Feredeni, Slobozia, Poiana

— Kommunen Cucuteni: byerne Cucuteni, Băiceni, Săcărești

— Kommunen Todirești: byerne Todirești, Băiceni

— Kommunen Balș: byerne Balș, Boureni, Coasta Măgurii.

Regionen Botoșani

— Kommunen Frumușica: byerne Frumușica, Rădeni.

Efter producentens ønske kan en af følgende betegnelser for de enkelte vinmarker tilføjes til den beskyttede oprindelsesbetegnelse »Cotnari«: Dealul Castel, Dealul Episcopului, Dealul Paraclis, Dealul Mândrului, Zlodica, Țiglăi, Dealul Cătălina, Cârjoaia, Lupăria, Ceplenița, Dealul lui Vodă, Buhalnița, Scobinți, Dealul Furcilor, Dealul Stânca, Hodora, Zagavia, Dealul Naslău, Hârlău, Deleni, Cucuteni, Boureni, Balș, Coasta Măgurii.

7. Primære druesorter

Busuioacă de Bohotin Rs — Schwarzer Muscat, Muscat fioletovâi, Muscat violet cyperus, Tămâioasă violetă

Chardonnay B — Gentil Blanc, Pinot Blanc Chardonnay

Fetească albă B — Păsărească albă, Poama fetei, Mädchentraube, Leanyka, Leanka

Fetească neagră N — Schwarze Mädchentraube, Poama fetei neagră, Păsărească neagră, Coada rândunicii

Frâncușă B — Vinoasă, Mildweisser, Mustoasă de Moldova, Poamă creață

Grasă de Cotnari B — Dicktraube, Grasă, Köver szölö

Muscat Ottonel B — Muscat Ottonel blanc

Pinot Gris G — Affumé, Grau Burgunder, Grauburgunder, Grauer Mönch, Pinot cendré, Pinot Grigio, Ruländer

Sauvignon B — Green Sauvignon

Traminer Roz Rs — Rosetraminer, Savagnin Roz, Gewürztraminer

Tămâioasă Românească B — Busuioacă de Moldova, Muscat Blanc à petit grains

Tămâioasă Românească B — Rumänische Weihrauchtraube, Tamianka

8. Tilknytning til det geografiske område

Tilknytning til det geografiske område — nærmere oplysninger om det geografiske område

Størstedelen af vindyrkningsarealerne i regionen Cotnari ligger på kvartærtidsaflejringer, især dilluviale og kolluviale aflejringer i Coasta Cotnarilor, og i mindre omfang eller slet ikke alluviale aflejringer på marker (på grund af klimamæssige begrænsninger). Kun i mindre områder dyrkes vinstokkene på Sarmatian-bjergjord eller næringsfattig jord (Cotea et al., 2006).

Dilluviale og kolluviale aflejringer forekommer hyppigt på skråningerne på grund af det faldende terræn og nedbørsaflejringer. I vindyrkningsområdets østlige del ses også saltholdige og alkaliske jorder, der er dannet på saltholdige aflejringer. Denne type jordbund er generelt god til vindyrkning (Cotea et al., 2006).

Klimaet i vindyrkningsområdet opdeles i seks mikroklimaer det fremherskende mikroklima, der udgør 45 % af det samlede areal, findes på syd-, sydøst- og vestvendte skråninger med en hældning på 5-20° og med mange solskinstimer og god beskyttelse mod de kolde nordlige og nordøstlige vinde. Temperaturerne på skråningerne er de højeste i vindyrkningsområdet, og dermed er de ideelle til vindyrkning.

Tilknytning til det geografiske område — produktoplysninger

De ikke-mousserende vine er fyldige med specifikke blomster- og frugtnoter, der er typiske for sorten, og som fremkommer på grund af det lange og tørre efterår og påvirkning af den ædle råddenskab, der er karakteristisk for området. Aromaen har noter af citrusfrugt, honning, akacieblomst og hyldeblomst med antydninger af vanilje og mandler, når vinene er lagret i kort tid.

Den mousserende kvalitetsvin har først en begrænset aroma, hvorefter noter af citrusfrugt og hø og diskrete noter af autolyseret gær udvikler sig. Bouqueten er sammensat af den karakteristiske smag af grønne valnødder, »basilikum og pære«, honning, rosiner og resterne af den ædle råddenskab, der udvikles i det lange og tørre efterår i regionen Cotnari.

De aromatiske mousserende kvalitetsvine har en intens og fyldig aroma med noter af basilikum, roser og nyslået hø, de har et rigt skum og fine, vedvarende bobler, og smagen er behagelig, livlig og harmonisk.

Tilknytning til det geografiske område — årsagssammenhæng

De ikke-mousserende vine fra regionen Cotnari BOB er forskellige på grund af de særlige kendetegn for de druesorter, de er fremstillet af, som igen er påvirket af jordbunden.

Det lange og tørre efterår, der kendetegner Cotnari-området, bevirker, at der dannes ædel råddenskab, som gør vinene fyldige og mangfoldige i smag Vine med restsukker fra druer, der høstes, når druerne er påvirket af ædelt råddenskab, bliver til naturligt søde vine. Vinene egner sig til lagring, og alkoholindholdet er ofte over 12 %.

På grund af klimaet i området er vinenes bouquet forskelligartet med karakteristiske blomsternoter af tropefrugt og en god balance mellem sukker, alkohol og syreindhold.

Den stort set perfekte balance mellem nedbør, solskin og grundvandsfordampning i vindyrkningsområdet Coasta Dealul Mare — Hârlău i det lange, tørre og meget solrige efterår, giver en optimal modning af druesorter som Grasă de Cotnari, og det giver vinene en aroma af honningtavler, honning og rosiner og en intens farve (med antydninger af ravgul i modne vine).

De mousserende kvalitetsvine er afbalancerede med et velintegreret syreindhold, der delvist skyldes, at vinene dyrkes på de nordligste vinmarker i Moldavia. Vækstsæsonen for de sorter, der dyrkes, og som tåler moderat frost og tørke og har optimale helitermiske egenskaber, gør det muligt langsomt at opbygge sorternes typiske aromaer, og det resulterer i vine med særlige kendetegn.

Den langsomme opbygning af de typiske aromaer i de aromatiske mousserende kvalitetsvine skyldes de varme og meget solrige somre og middeltemperaturerne i september, som gør det muligt at fremstille vine med en rig bouquet og karakteristiske smagsnoter.

Mousserende kvalitetsvine og aromatiske mousserende kvalitetsvine fremstilles navnlig af håndplukkede druer af sorter, der er hjemmehørende i området og med gode aromatiske kvaliteter, såsom Tămâioasă românească, Fetească albă, Francușă og Busuioacă de Bohotin, men også af internationale sorter, der er tilpasset de lokale jordbundsforhold i Cotnari-regionen, og som udtrykker regionens særkende. Områdets traditionelle vinfremstillingsmetoder kombineres med metoder, der særligt anvendes i Moldavia.

De traditionelle metoder suppleres med moderne vinfremstillingsteknikker, hvor der er fokus på at fremhæve og bringe de mousserende kvalitetsvines og de aromatiske mousserende kvalitetsvines frugtighed og friskhed bedst muligt til udtryk, og det gælder især sorter med gode aromatiske egenskaber.

Vinene er lyse med et kraftigt skum, fine bobler og karakteristiske blomster- og frugtaromaer.

De mousserende vine har en god balance mellem syre- og sukkerindhold og afspejler vinmarkernes særlige karakter og høje kvalitet i Cotnari-regionen. Området med den beskyttede oprindelsesbetegnelse Cotnari er et rumænsk vindyrkningsområde med sin egen særlige karakter, hvor traditionen med dyrkning af rumænske sorter er bevaret. Her finder vi den største andel af gamle rumænske druesorter såsom Grasă de Cotnari, Tămâioasă românească, Fetească albă, Francușă, Busuioacă de Bohotin og Fetească neagră.

Vinene afspejler de aromatiske druesorter (tørrede abrikoser, bivoks, nyslået hø, »basilikum og pære«), og den færdige vins kendetegn afhænger også i høj grad af metode og varighed anvendt i udblødnings- og gæringsprocesserne, der er afgørende for, at de aromatiske stoffer udvindes af drueskallerne.

Gamle sorter som Frâncușă og Busuioacă de Bohotin giver mousserende vine af høj kvalitet, der er strågule eller svagt til klart pink i farven, med ensartede og vedvarende bobler og blomsternoter af hyldeblomst eller akacieblomst eller frugtagtige noter af »basilikum og pære«, grønne abrikoser, grapefrugt, citronskal og grønne æbler samt en let mineralsk krop, hvor frugtnoterne dominerer.

Sorterne var tidligere højt værdsat af de lokale herremænd og blev ofte serveret ved overdådige måltider hos middelalderens aristokrati, boyarerne. Vinene var tidligere mærket med et logo med billede af slottet Vlădoianu, der blev bygget i 1901 af boyaren Vlădoianu, som ud over at være chef for den rumænske nationalbank også var en højt estimeret vinproducent. Logoet har givet inspiration til de skrevne fortællinger om Cotnari vinene.

9. Andre vigtige betingelser

Betingelser for afsætningen

Retsgrundlag:

National lovgivning

Type yderligere betingelse:

Supplerende bestemmelser vedrørende mærkning

Beskrivelse af betingelsen:

Etiketterne på vinene i kategorierne mousserende kvalitetsvin og aromatisk mousserende kvalitetsvin er mærket i henhold til den gældende lovgivning med angivelse af sukkerindhold (brut nature, brut, extra brut, extra dry, sec, demi sec).

Link til produktspecifikationen

http://onvpv.ro/sites/default/files/caiet_sarcini_doc_cotnari_modif_cf_notific_797_21.04.2020_no_track_changes.pdf.

(1) EUT L 347 af 20.12.2013, s. 671.